钦定古今图书集成/明伦汇编/官常典/第766卷 > 盖勋
## 钦定古今图书集成/明伦汇编/官常典/第766卷 > 盖勋

按《后汉书》本传：“勋字元固，敦煌广至人也。家世二千
石，初举孝廉，为汉阳长史。时武威太守倚恃权埶，恣
行贪横，从事武都苏正和案致其罪。凉州刺史梁鹄
畏惧贵戚，欲杀正和以免其负，乃访之于勋。勋素与
正和有仇，或劝勋可因此报隙，勋曰：‘不可。谋事杀良，
非忠也；乘人之危，非仁也’。乃谏鹄曰：‘夫绁食鹰鸢，欲
其鸷鸷而烹之，将何用哉’？”鹄从其言。正和喜于得免，
而诣勋求谢。勋不见，曰：“吾为梁使君谋，不为苏正和
也。”怨之如初。中平元年，北地羌胡与边章等寇乱陇
右，刺史左昌因军兴断盗数千万，勋固谏，昌怒，乃使
勋别屯阿阳，以拒贼锋，欲因军事罪之。而勋数有战
功，边章等遂攻金城，杀郡守陈懿。勋劝昌救之，不从。
边章等进围昌于冀，昌惧而召勋。勋初与从事辛曾、
孔常俱屯阿阳，及昌檄到，曾等疑不肯赴。勋怒曰：“昔
庄贾后期，穰苴奋剑。今之从事，岂重于古之监军哉！”
曾等惧而从之。勋即率兵救昌，到乃诮让章等，责以
背叛之罪，皆曰：“左使君若早从君言，以兵临我，庶可
自改。今罪已重，不得降也。”乃解围而去。昌坐断盗征，
以扶风宋枭代之。枭患多寇叛，谓勋曰：“凉州寡于学
术，故屡致反暴。今欲多写《孝经》，令家家习之，庶或使
人知义。”勋谏曰：“昔太公封齐，崔杼弑君；伯禽侯鲁，庆
父篡位。此二国岂乏学者？今不急静难之术，遽为非
常之事，既足结怨一州，又当取笑朝廷。”勋不知其可
也。枭不从，遂奏行之。果被诏书诘责，坐以虚慢征。时
叛羌围护羌校尉夏育于畜宫，勋与州郡合兵救育，
至狐槃，为羌所破。勋收馀众百馀人，为鱼丽之陈，羌
精骑夹攻之急，士卒多死，勋被三创，坚不动，乃指木
表曰：“必尸我于此”句就种羌滇吾素为勋所厚，乃以
兵捍众曰：“盖长史贤人，汝曹杀之者为负”天。勋仰骂
曰：“死反卤，汝何知！促来杀我！”众相视而惊，滇吾下马
与勋，勋不肯上，遂为贼所执。羌戎服其义勇，不敢加
害，送还汉阳。后刺史杨雍即表勋领汉阳太守。时人
饥相渔食，勋调谷禀之，先出家粮以率众，存活者千
馀人。后去官，征拜讨卤校尉。灵帝召见，问“天下何苦，
而反乱如此？”勋曰：“幸臣子弟扰之。”时宦者上军校尉
蹇硕在坐，帝顾问硕，硕惧，不知所对，而以此恨勋。帝
又谓勋曰：“吾已陈师于平乐观，多出中藏财物以饵
士，何如？”勋曰：“臣闻先王耀德不观兵，今寇在远而设
近陈，不足昭果毅，祇黩武耳。”帝曰：“善。恨见君晚。”群臣
初无是言也。勋时与宗正刘虞、佐军校尉袁绍同典
禁兵。勋谓虞绍曰：“吾仍见上，上甚聪明，但拥蔽于左
右耳。若其并力诛嬖幸，然后征拔英俊，以兴汉室，功
遂身退，岂不快乎！”虞绍亦素有谋，因相结连，未及发，
而司隶校尉张温举勋为京兆尹。帝方欲延接勋，而
蹇硕等心惮之，并劝从温奏，遂拜京兆尹。时长安令
杨党父为中常侍，恃势贪放，勋案得其赃千馀万，贵
戚咸为之请，勋不听，具以事闻，并连党父。有诏穷案，
威震京师。时小黄门京兆高望为尚药监，幸于皇太
子，太子因蹇硕属望子，进为孝廉，勋不肯用。或曰：“皇太子副主，望其所爱。硕，帝之宠臣，而子违之，所谓三
怨成府者也。”勋曰：“选贤，所以报国也。非贤不举，死亦
何悔！”勋虽在外，每军国密事，帝常手诏问之，数加赏
赐，甚见亲信，在朝臣右。及帝崩，董卓废少帝，杀何太
后。勋与书曰：“昔伊尹、霍光权以立功，犹可寒心。足下
小丑，何以终此？贺者在门，吊者在庐，可不慎哉！”卓得
书，意甚惮之，征为议郎。时左将军皇甫嵩精兵三万
屯扶风，勋密相要结，将以讨卓。会嵩亦被征，勋以众
弱不能独立，遂并还京师。自公卿以下，莫不卑下于
卓，唯勋长揖争礼，见者皆为失色。卓问司徒王允曰：
“欲得快司隶校尉，谁可作者？”允曰：“唯有盖京兆耳。”卓
曰：“此人明智有馀，然不可假以雄职。”乃以为越骑校
尉。卓又不欲令久典禁兵，复出为颍川太守。未及至
郡，征还京师。时河南尹朱隽为卓陈军事，卓折隽曰：
“我百战百胜，决之于心，卿勿妄说，且污我刀。”勋曰：“昔
武丁之明，犹求箴谏，况如卿者，而欲杜人之口乎？”卓
曰：“戏之耳。”勋曰：“不闻怒言，可以为戏。”卓乃谢隽。勋虽
强直不屈，而内厌于卓，不得意，疽发背卒，时年五十
一。遗令勿受卓赙赠。卓欲外示宽容，表赐东园秘器，
赗襚送之如礼，葬于安陵。子顺，官至永阳太守。